Rukous (Sarkia)
Oi Pimeys Yön Ikuisen,
 jo saavu turvakseni!
 Sua huutaa suuni saastainen
 ja tyhjä sydämeni,
 ne kädet, jotka taistelleet
 on satimessa Pahan,
 ne silmät, jotka uupuneet
 on valoon luottamahan.

 Mua saartaa paino syntien
 kuin kahle kiristyvä.
 Oi maassa kesken ihmisten
 mun tuskani on syvä!
 Ei paulasta voi Saatanan
 mua vapahtaa ees uni.
 Oi saavu jo, Yö Kuoleman,
 oi saavu, Kaivattuni!